Komisijos sprendimas
2002 m. gegužės 3 d.
iš dalies keičiantis Sprendimą 2001/296/EB dėl patvirtintų laboratorijų, skirtų kai kurių naminių mėsėdžių gyvūnų vakcinų nuo pasiutligės efektyvumą patikrinti
(pranešta dokumentu Nr. C(2002) 1584)
(tekstas svarbus EEE)
(2002/341/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. kovo 20 d. priimtą Tarybos sprendimą 2000/258/EB, dėl specialios institucijos, atsakingos už kriterijų, būtinų standartizuojant pasiutligės vakcinų veiksmingumo kontrolės serologinius tyrimus, nustatymą, skyrimo [1], ypač jo 3 straipsnį,
kadangi:
(1) 1992 m. liepos 13 d. Tarybos direktyva 92/65/EEB, nustatanti gyvūnų sveikatos reikalavimus, reglamentuojančius prekybą Bendrijoje gyvūnais, sperma, kiaušialąstėmis bei embrionais, kuriems netaikomi gyvūnų sveikatos reikalavimai, nustatyti specialiose Bendrijos taisyklėse, nurodytose Direktyvos 90/425/EEB A priedo I dalyje, bei jų importą į Bendriją [2], su paskutiniais pakeitimais, padarytais Komisijos sprendimu 2001/298/EB [3], nustato karantinui alternatyvią sistemą, taikomą į tam tikrų valstybių narių, kuriose pasiutligės nėra, teritoriją įvežamiems tam tikriems naminiams mėsėdžiams gyvūnams. Pagal šią sistemą reikalaujama atlikti patikrinimus dėl šių gyvūnų vakcinacijos efektyvumo titruojant antikūnus.
(2) Remiantis Sprendimu 2000/258/EB, AFSSA laboratorija Nanse, Prancūzija, buvo paskirta atsakinga už kvalifikacijos tikrinimo testus, kurie būtini norint patvirtinti laboratorijas, ketinančias atlikti tokius patikrinimus.
(3) 2001 m. kovo 29 d. Komisijos sprendimu 2001/296/EB įgaliojančiu laboratorijas tikrinti tam tikrų naminių mėsėdžių gyvūnų vakcinacijos nuo pasiutligėsefektyvumą [4] su paskutiniais pakeitimais, padarytais Sprendimu 2001/808/EB [5], buvo sudarytas valstybių narių patvirtintų laboratorijų sąrašas.
(4) Vokietijos, Prancūzijos ir Italijos prašymu ir remiantis palankiais AFSSA laboratorijos Nanse atlikto kvalifikacijos tikrinimo testo rezultatais, būtina laboratorijų sąrašą papildyti naujomis laboratorijomis iš minėtų trijų valstybių narių.
(5) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2001/296/EB priedas iš dalies keičiamas taip, kaip nustatyta šio sprendimo priede.
2 straipsnis
Šis sprendimas skirtas valstybėms narėms.
Priimta Briuselyje, 2002 m. gegužės 3 d.